Ahvenanmaan perunalastutehtaan kohtalonpäivä siirtyy, kertoi Orklan Suomen-toimitusjohtaja Pasi Flinkman tiistaina.

Norjalaisomistuksessa olevan elintarvikejätti Orklan johdossa mietitään, onko Taffelin perunalastujen ja Oolannin valmispakasteiden tuotantoa kannattavaa jatkaa Ahvenanmaalla. Liipasimella on 46-vuotiaan tehtaan kohtalo. Yhtenä vaihtoehtona on kerrottu, että tehdas suljetaan kokonaan.

Alunperin Orklan piti ilmoittaa huhtikuun alussa, mitä se aikoo tehtaalle ja sen henkilöstölle tehdä.

– Tässä on tullut esiin asioita, joiden vuoksi prosessi tulee kestämään vähän kauemmin. Siihen voi mennä viikkoja, jopa kuukausia, Pasi Flinkman sanoi.

– Henkilöstön kannalta viivästyminen on ikävää, mutta me haluamme käydä perusteellisesti kaikki mahdolliset asiat läpi.

Sipsitehtaan työpaikat ovat vaarassa.­

Yt-prosessin aikana on tullut esiin uusia ratkaisumalleja, joita Orklan johto haluaa nyt selvittää. Yksityiskohdista Flinkman kuitenkin vaikenee.

– Sanotaan näin, että koko tuotantoprosessi on tarkastelussa.

Ahvenanmaan asioista hallituksessa vastaava liikenne- ja viestintäministeri Anne Berner (kesk) vieraili tiistaina saarella. Suljettujen ovien takana käytiin keskusteluja myös tehtaan tulevaisuudesta.

– Tehtaan työntekijöiden parissa on kuulemani mukaan paljon pohdittu, mitä mahdollinen yhteiskuntasopimus voisi sille merkitä.

– On selvää, että mikäli kilpailukykyä saadaan sopimuksen kautta parannettua, sen todennäköisemmin työpaikkoja pystytään täällä pitämään, ministeri Berner painotti.

­

Mikäli tehtaan toiminta kuitenkin päättyy, se heijastuu Ahvenanmaan elinkeinoelämään monin tavoin. Tehtaalla on vähän yli sata työntekijää, ja lisäksi toistasataa alihankkijaa on siitä riippuvainen. Mahdollisiin hallituksen siunaamiin taloudellisiin tukitoimiin Ahvenanmaalle Berner ei halunnut ottaa kantaa.

– Liian aikaista keskustella siitä. Asiasta ei ole puhuttu.

Mikäli Orkla päättää sulkea tehtaan, toiminnan alasajoon menee päätöksen jälkeen ainakin noin vuosi.

Myös pääministeri Juha Sipilän (kesk) piti olla Ahvenanmaalla tiistaina, mutta vierailu peruuntui EU- ja yhteiskuntasopimuskiireiden vuoksi.

Uutiseen lisätty video kello 20.53.